ROZHODNUTIE KOMISIE
z 8. augusta 2008,
ktorým sa mení a dopĺňa rozhodnutie 2005/294/ES, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov
[oznámené pod číslom K(2008) 4252]
(Iba dánske znenie je autentické)
(2008/664/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (1), a najmä na tretí pododsek odseku 2 prílohy III k uvedenej smernici,
keďže:
(1)
Ak sa množstvo hnoja, ktoré má členský štát v úmysle každoročne aplikovať na jeden hektár, líši od množstva uvedeného v prvej vete druhého pododseku odseku 2 prílohy III k smernici 91/676/EHS a v písmene a) uvedeného odseku, musí sa toto množstvo stanoviť tak, aby neovplyvnilo dosiahnutie cieľov uvedených v článku 1 uvedenej smernice a musí byť odôvodnené na základe objektívnych kritérií, ako sú napríklad v tomto prípade dlhé vegetačné obdobia a plodiny s vysokým príjmom dusíka.
(2)
Komisia 18. novembra 2002 prijala rozhodnutie 2002/915/ES (2), ktorým sa umožňuje aplikácia maštaľného hnoja do výšky najviac 230 kg dusíka na hektár ročne v poľnohospodárskych podnikoch s chovom dobytka v rámci dánskeho akčného programu na roky 1999 až 2003. Účinnosť výnimky sa predĺžila rozhodnutím Komisie 2005/294/ES (3) v súvislosti s dánskym akčným programom na roky 2004 až 2007.
(3)
Dánsko požiadalo 17. apríla 2008 o nové predĺženie výnimky. K žiadosti doložilo podrobné technické odôvodnenie.
(4)
Dánske právne predpisy transponujúce smernicu 91/676/EHS sa môžu považovať za vyhovujúce smernici, pričom jej ustanovenia sa uplatňujú rovnako na uvedenú výnimku.
(5)
V decembri 2003 Dánsko ukončilo hodnotenie svojho druhého akčného plánu, ktorý sa týkal vodného prostredia, v ktorom sa zaznamenalo dosiahnutie cieľa znížiť vylúhovanie dusíkatých látok v rokoch 1985 až 2003 o 48 %.
(6)
V dánskej parlamentnej dohode o treťom akčnom pláne ochrany vodného prostredia v rokoch 2005 až 2015 sa ustanovujú ciele znížiť v rokoch 2005 až 2015 vylúhovanie dusíkatých látok o ďalších 13 % a znížiť nadbytok fosforečnanov o 50 %. Vláda v roku 2007 odsúhlasila v rámci svojho programu vypracovanie štvrtého akčného plánu ochrany vodného prostredia do roku 2009, ktorý poslúži ako kontrola zdravotného stavu tretieho akčného plánu a zahrnie úpravy vnútroštátnych právnych predpisov s cieľom zabezpečiť dosiahnutie cieľov do roku 2015.
(7)
Dánsko vypracovalo akčný program na obdobie rokov 2008 až 2011 v súlade s článkom 5 smernice 91/676/EHS. Opatrenia akčného programu tvoria neoddeliteľnú súčasť tretieho akčného plánu ochrany vodného prostredia.
(8)
Výsledky monitorovania a kontrol ukazujú, že v období rokov 2005 až 2006 sa táto výnimka vzťahovala na 1 779 poľnohospodárskych podnikov s chovom dobytka, 220 839 jednotiek hospodárskych zvierat a 115 336 hektárov, čo v uvedenom poradí zodpovedá 3,4 %, 10,3 % a 4,2 % z celkového množstva v Dánsku.
(9)
Výpočty vylúhovania dusíkatých látok založené na prieskume a analýze živín v poľnohospodárskych povodiach ukazujú, že v období rokov 1990 až 2006 sa znížilo vylúhovanie dusíkatých látok o 40 % v ílovitej pôde a o 49 % v piesočnatej pôde. Od rokov 2002 až 2003 sú miery vylúhovania takmer konštantné.
(10)
Analýza tendencie meranej koncentrácie dusíkatých látok vo vode opúšťajúcej pôdu okolo koreňových častí počas rokov 1990 až 2006 poukazuje na pokles o 29 % v ílovitých pôdach a 45 % v piesočnatých pôdach. Priemerná koncentrácia dusíkatých látok vo vyšších spodných vodách referenčných povodí v roku 2006 neprekročila 50 mg/l v piesočnatých ani v ílovitých pôdach. Koncentrácia dusíkatých látok sa počas obdobia rokov 1990 až 2006 znížila v tokoch referenčných poľnohospodárskych povodí o 31 % s priemernými koncentráciami dusíkatých látok nižšími ako 20 mg/l v piesočnatých pôdach a okolo 30 mg/l v ílovitých pôdach.
(11)
Na základe preskúmania žiadosti Dánska a v súvislosti so skúsenosťami získanými pri uplatňovaní výnimky ustanovenej v rozhodnutiach 2002/915/ES a 2005/294/ES dospela Komisia k názoru, že v prípade splnenia rovnako prísnych podmienok ustanovených v rozhodnutí 2005/294/ES uvedené množstvo hnoja s obsahom 230 kg dusíka, ktoré Dánsko plánuje použiť na 1 hektár ročne, neovplyvní dosahovanie cieľov stanovených v smernici 91/676/EHS.
(12)
Účinnosť rozhodnutia 2005/294/ES končí 31. júla 2008. S cieľom zabezpečiť, aby chovatelia dobytka mohli naďalej využívať výhody vyplývajúce z uvedenej výnimky, je vhodné, aby sa účinnosť rozhodnutia 2005/294/ES predĺžila. Oznamovacia povinnosť ustanovená v rozhodnutí 2005/294/ES by sa takisto mala upraviť.
(13)
Články ustanovené v tomto rozhodnutí sú v súlade so stanoviskom Výboru pre dusičnany zriadeného podľa článku 9 smernice 91/676/EHS,
PRIJALA TOTO ROZHODNUTIE:
Článok 1
Rozhodnutie 2005/294/ES sa mení a dopĺňa takto:
1.
V článku 8 sa odsek 1 nahrádza takto:
„1. Výsledky monitorovania sa každoročne odovzdávajú Komisii spolu so stručnou správou o postupe hodnotenia (kontroly na úrovni fariem s chovom dobytka) a o vývoji kvality vody (na základe sledovania vylúhovania pôdy okolo koreňových častí, kvality povrchovej/spodnej vody a modelových výpočtov).“
2.
V článku 9 sa slová „31. júla 2008“ nahrádzajú slovami „31. júla 2012“.
Článok 2
Toto rozhodnutie je určené Dánskemu kráľovstvu.
V Bruseli 8. augusta 2008